Et næsten enstemmigt byråd i Hjørring Kommune gav onsdag grønt lys til opførelsen af en Bilka i Hjørring. Man kan roligt sige, at udsigten til opførelsen af varehuset, som forventes at blive i omegnen af 3000 kvadratmeter stort, deler vandene. Brancheorganisationen De Samvirkende Købmænd, der blandt andet omfatter Meny, Spar og Rema 1000, er blandt dem, der er alt andet end tilfredse med afgørelsen. - Det er uanstændigt at gå i gang med byggeriet, lyder det fra John Wagner, som er direktør i De Samvirkende Købmænd. John Wagner har flere gange ytret, at organisationen vil gå til Planklagenævnet - og tage sagen i retten om nødvendigt - hvis kommunen giver lov til, at fødevaregiganten kan komme til byen. Og den udtalelse holder han fast i ovenpå onsdagens afgørelse. - Vi smider den i Planklagenævnet nu og satser på at få opsættende virkning, således at de ikke går i gang med byggeriet, siger han. Direktøren mener ikke, at der er tale om en lovlig konstruktion. Han mener nemlig, at Bilka vil fremstå som et såkaldt hypermarked, hvilket er i strid med planloven. Maner til besindighed Det har længe været til debat, om den kommende Bilka-butik vil true butikkerne i de mindre byer i området. Hos Hirtshals Handel & Erhverv er de dog fortrøstningsfulde. - Jeg tror ikke, det kommer til at betyde noget særligt for Hirtshals' handelsliv, men jeg ville være nervøs, hvis jeg havde butik i Hjørring, siger handelschef Per Martensen. Selvom Per Martensen fortsat sover trygt om natten, så er han ingenlunde tilhænger af, at varehuset opføres. - Det er selvfølgelig træls, og jeg synes personligt, det er unødvendigt, og jeg vil aldrig sætte mine ben i en Bilka. Men lad os nu se, tingene finder sit leje, når først folk finder ud af, at Bilka slet ikke er så billig, siger han. Se hele interviewet med handelchef Per Martensen her: Handels- og virksomhedsforeningen Frederik i Frederikshavn har ingen kommentar til beslutningen om at give tilladelse til en Bilka-butik i Hjørring. I en mail til TV2 Nord, svarer Salling Group på, hvordan de forholder sig til byrådets beslutning samt De Samvirkende Købmænds trussel om at klage til Planklagenævnet. Kommunikationsdirektør fra Salling Group, Henrik Vinter Olesen, skriver følgende: - Vi glæder os over den vedtagelse, som et meget sort og meget bredt flertal i byrådet står bag. Hen over efteråret begynder vi at klargøre området, og vi forholder os naturligvis til enhver henvendelse fra myndighederne og medvirker beredvilligt i den forbindelse.

Opsummering:
Brancheorganisation vil lægge sag an for at forpurre planerne om en Bilka-butik i Hjørring.